Ο **Γκέιμπριελ Φερνάντεζ** (αγγλικά: **Gabriel Fernandez**) (20 Φεβρουαρίου 2005 – 24 Μαΐου 2013) ήταν ένα οκτάχρονο αγόρι από την Παλμντέιλ της Καλιφόρνιας, το οποίο κακοποιήθηκε και βασανίστηκε για περίοδο κάποιων μηνών, οδηγώντας εν τέλη στον θανάσιμο ξυλοδαρμό του στις 22 Μαΐου 2013 και στον θάνατό του δύο μέρες αργότερα. Η μητέρα του, Περλ Φερνάντεζ, και ο σύντροφός της, Ισάουρο Αγκίρε, κατηγορήθηκαν και καταδικάστηκαν για δολοφονία πρώτου βαθμού με ειδική περίπτωση βασανιστηρίων. Η καταδικαστική απόφαση για την Περλ Φερνάντεζ ήταν ισόβια κάθειρξη χωρίς δυνατότητα αναστολής και για τον Ισάουρo Αγκίρε η θανατική ποινή.

Καθ'όλη τη διάρκεια των οκτώ μηνών της διαμονής του Φερνάντεζ με τη μητέρα του και τον Αγκίρε, πολλά άτομα ανέφεραν σημάδια κακοποίησης σε κοινωνικούς λειτουργούς του Τμήματος Παιδικών και Οικογενειακών Υπηρεσιών και του Τμήματος Σερίφη της κομητείας του Λος Άντζελες. Ωστόσο, ο Φερνάντεζ δεν απομακρύνθηκε ποτέ από το σπίτι. Το γεγονός αυτό οδήγησε σε πολλές ανησυχίες σχετικά με την αποτελεσματικότητα και την αποδοτικότητα των κοινωνικών υπηρεσιών στην κομητεία του Λος Άντζελες και τελικά τέσσερις κοινωνικοί λειτουργοί διώχθηκαν ποινικά από το Ανώτερο Δικαστήριο της κομητείας.

Κακοποίηση
----------

Το 2012, δόθηκε στην Περλ Φερνάντεζ, τη βιολογική μητέρα του Γκέιμπριελ Φερνάντεζ, η επιμέλεια του Γκέιμπριελ, όπως φέρεται για να αποκτήσει κοινωνικώς παροχές. Της δόθηκε η επιμέλεια παρά τις ανησυχίες της οικογένειάς της, η οποία φρόντιζε τον Γκέιμπριελ, πως αμελούσε τα άλλα της παιδιά. Έτσι, ο Φερνάντεζ μετακόμισε στη μητέρα του, η οποία συγκατοικούσε με τον σύντροφό της, Ισάουρο Αγκίρε.

Κατά τη διάρκεια των οκτώ μηνών που διέμενε στο σπίτι των Περλ Φερνάντεζ και Ισάουρο Αγκίρε, ο Γκέιμπριελ Φερνάντεζ κακοποιήτο και υπόκειτο σε βασανιστήρια συστηματικά. Η κακοποίηση περιλάμβανε εξαναγκασμό κατανάλωσης άμμου και περιττωμάτων γάτας, εξαναγκασμό κατανάλωσης εμέτου (του ιδίου), τακτικό ξυλοδαρμό που προκαλούσε σπάσιμο οστών, κάψιμο σε διάφορα σημεία του σώματος, πυροβολισμό με αεροβόλο όπλο σε διάφορα σημεία του σώματος συμπεριλαμβανομένων του προσώπου και της βουβωνικής περιοχής, εξαναγκασμό ένδυσης με γυναικεία ρούχα, εξαναγκασμό να κοιμάται δεμένος και φιμωμένος σε ένα μικρό ντουλάπι, ψεκασμό με σπρέι πιπεριού, κάψιμο από τσιγάρα, κρύα μπάνια και εξαναγκασμό κατανάλωσης χαλασμένων ή ληγμένων τροφίμων. Σύμφωνα με τα αδέλφια του, ενώ ο Φερνάντεζ δεχόταν την κακοποίηση οι γονείς του γελούσαν, ενώ σύμφωνα με πληροφορίες, ο Αγκίρε κακοποιούσε τον Φερνάντεζ επειδή πίστευε πως ήταν ομοφυλόφιλος, μία κακοποίηση που δεν επεκτεινόταν στα αδέλφια του.

Το Νοσοκομείο Παίδων του Λος Άντζελες όπου απεβίωσε ο Γκέιμπριελ Φερνάντεζ.
### Θάνατος

Στις 22 Μαΐου 2013, η Περλ Φερνάντεζ κάλεσε στα επείγοντα περιστατικά για να αναφέρει πως το παιδί της, ο Γκέιμπριελ Φερνάντεζ, δεν ανέπνεε. Ο Φερνάντεζ είχε κτυπηθεί θανάσιμα από τη μητέρα του και τον Αγκίρε, επειδή δεν κατάφερε να συμμαζέψει τα παιχνίδια του. Όταν κατέφθασαν οι πρώτοι διασώστες, βρήκαν τον Φερνάντεζ γυμνό στο πάτωμα με αρκετά τραύματα. Ο Αγκίρε τους εξήγησε πως ο Φερνάντεζ ήταν «γκέι». Το παραϊατρικό προσωπικό έσπευσε να μεταφέρει τον Φερνάντεζ στο νοσοκομείο, όπου οι γιατροί τον κήρυξαν εγκεφαλικά νεκρό. Απεβίωσε δύο μέρες αργότερα, στις 24 Μαΐου 2013, στο Νοσοκομείο Παίδων του Λος Άντζελες σε ηλικία οκτώ ετών, με την επίσημη ιατροδικαστική έκθεση να αναφέρει πως ο θάνατος επήλθε από κτύπημα με αμβλύ αντικείμενο, το οποίο συνέπεσε με παραμέληση και δυσθρεψία.

Θύμα
----

Ο **Γκέιμπριελ Φερνάντεζ** γεννήθηκε στις 20 Φεβρουαρίου 2005 και οι γονείς του ήταν οι Άρνολντ Κοντρέρας και Περλ Φερνάντεζ. Σύντομα μετά τη γέννησή του, η μητέρα τού έδωσε την επιμέλειά του στον θείο του, Μάικλ Λέμος Καράνζα, και τον σύντροφό του, Ντέιβιντ Μαρτίνεζ, οι οποίοι μεγάλωναν τον Φερνάντεζ για τέσσερα χρόνια. Το 2009, ο τετράχρονος Φερνάντεζ μετακόμισε στο σπίτι του παππού και της γιαγιάς του, καθώς ο παππούς του είχε ενστάσεις για την ομοφυλοφιλική σχέση που διατηρούσαν οι Καράνζα και Μαρτίνεζ. Ο Φερνάντεζ έζησε με τον παππού και τη γιαγιά του μέχρι το 2012, οπόταν και η επιμέλειά του δόθηκε στη μητέρα του, Περλ Φερνάντεζ, και τον σύντροφό της, Ισάουρο Αγκίρε, παρά τις ανησυχίες που εξέφρασε για αυτό η οικογένεια. Καθόλη τη διάρκεια των οκτώ μηνών που διέμεινε στο σπίτι της μητέρας του, ο Φερνάντεζ κακοποιήτο και υπόκειτο σε βασανιστήρια. Στις 22 Μαΐου 2013, οι Περλ Φερνάντεζ και Ισάουρο Αγκίρε χτύπησαν σοβαρά τον Φερνάντεζ και αφού κάλεσαν ασθενοφόρο, ο Φερνάντεζ μεταφέρθηκε στο νοσοκομείο. Εκεί οι γιατροί τον κήρυξαν εγκεφαλικά νεκρό και στις 24 Μαΐου 2013, στο Νοσοκομείο Παίδων του Λος Άντζελες, ο Φερνάντεζ αφαιρέθηκε από τη μηχανική υποστήριξη. Η επίσημη ιατροδικαστική εξέταση αναφέρει ως αιτία θανάτου κτύπημα με αμβλύ αντικείμενο, σε συνδυασμό με παραμέληση και δυσθρεψία. Τη στιγμή του θανάτου του, ο Φερνάντεζ είχε ύψος περίπου 1,24 μ. και ζύγιζε περίπου 25 κιλά.

Ο Φερνάντεζ είχε δύο αδέλφια και φοιτούσε στην πρώτη τάξη του Δημοτικού Σχολείου Σάμμεργουιντ, όπου είχε για δασκάλα την Τζένιφερ Γκαρσία. Η Γκαρσία περιέγραψε τον Φερνάντεζ ως ένα ευγενικό παιδί που του άρεσε το σχολείο.

Δράστες
-------

### Περλ Φερνάντεζ

Η **Περλ Σύνθια Φερνάντεζ** γεννήθηκε στις 29 Αυγούστου 1983 και οι γονείς της είναι οι Ρόμπερτ και Σάντρα Φερνάντεζ. Κατά τη διάρκεια των παιδικών της χρόνων ο πατέρας της μπαινόβγαινε στη φυλακή, ενώ η ίδια ισχυρίστηκε πως η μητέρα της δεν την αγαπούσε και τη χτυπούσε. Στην ηλικία των εννέα, η Φερνάντεζ άρχισε να κάνει χρήση μεθαμφεταμινών και να πίνει αλκοόλ, ενώ στην ηλικία των έντεκα αποφάσισε να φύγει από το σπίτι και εγκατέλειψε το σχολείο στην όγδοη τάξη. Ως έφηβη, η Φερνάντεζ ισχυρίστηκε πως ο θείος της επιχείρησε να τη βιάσει και πως κάποιοι άντρες την κράτησαν όμηρο για κάποιες μέρες, βιάζοντάς την διαδοχικά, κάτι που την οδήγησε να σκέφτεται την αυτοκτονία όσο βρισκόταν στο νοσοκομείο και ανάρρωνε.

Έχει αποκτήσει τρία παιδιά με τον Άρνολντ Κοντρέρας, συμπεριλαμβανομένου και του Γκέιμπριελ. Όταν γεννήθηκε ο Γκέιμπριελ, τον εγκατέλειψε στο νοσοκομείο τρεις μέρες αργότερα. Ωστόσο, το 2012 πήρε πίσω την επιμέλειά του. Επιπρόσθετα, ισχυρίζεται πως αρκετοί από τους ερωτικούς της συντρόφους, συμπεριλαμβανομένου και του Αγκίρε, την κακοποιούσαν. Ωστόσο, η Ελίζαμπεθ Καράνζα, θεία της Φερνάντεζ, και ο σύζυγός της ισχυρίζονται πως η Φερνάντεζ παρουσιάζει ψευδώς τον ευατό της ως θύμα, καθώς εκείνη ήταν που κακοποιούσε και ήταν χειριστική απέναντι στους συντρόφους της. Εναντίον της εκκρεμούσαν κατηγορίες πως απείλησε να μαχαιρώσει τον Άρνολντ Κοντρέρας. Στους μήνες που ακολούθησαν τον θάνατο του Γκέιμπριελ, η Περλ ανέφερε κατάχρηση των οπιοειδών φαρμάκων οξυκωδόνη και υδροκοδόνη/παρακεταμόλη (Norco).

Η Φερνάντεζ διαγνώστηκε με διάφορα προβλήματα ψυχικής υγείας συμπεριλαμβανομένων καταθλιπτικής διαταραχής, αναπτυξιακή αναπηρία, πιθανή διαταραχή προσωπικότητας και διαταραχή μετατραυματικού στρες (PTSD). Το 2011, η Φερνάντεζ έκανε τεστ γνωστικής ικανότητας με τελική βαθμολογία στο 3ο εκατοστημόριο του τμήματος λεκτικής κατανόησης, κάτι το οποίο αντιστοιχεί σε μαθητή δευτέρας τάξης δημοτικού. Η κλινική ψυχολόγος Ντέμπορα Σ. Μίορα δήλωσε πως η Φερνάντεζ είναι «ουσιαστικά ανίκανη να χρησιμοποιήσει σκέψεις για να καθοδηγήσει τη συμπεριφορά της και να ελέγξει τις συναισθηματικές της αντιδράσεις».

Επί του παρόντος, η Φερνάντεζ εκτίει ποινή ισόβιας κάθειρξης χωρίς τη δυνατότητα αναστολής για δολοφονία πρώτου βαθμού με ειδική περίπτωση βασανιστηρίων στις Κεντρικές Γυναικείες Φυλακές της Καλιφόρνια. Εισήχθη στις εγκαταστάσεις στις 21 Ιουνίου 2018.

### Ισάουρο Αγκίρε

Ο **Ισάουρο Αγκίρε**, επίσης γνωστός ως **Τόνι Αγκίρε**, γεννήθηκε στις 13 Ιουνίου 1980. Ο Αγκίρε επανέλαβε δύο τάξεις στο σχολείο και τελικά το εγκατέλειψε, υπονοώντας πιθανή μαθησιακή αναπηρία.

Εργάστηκε ως φροντιστής και οδηγός στον ξενώνα φιλοξενίας συνταξιούχων Woodland Park. Η εκτελεστική διευθύντρια του ξενώνα και πρώην αφεντικό του Αγκίρε, Σούζαν Γουέισμπαρθ, τον περιέγραψε ως ένα «ήσυχο, προσγειωμένο και καλό άτομο, πάντα πρόθυμο να βοηθήσει». Σχολίασε επίσης πως καθόλη τη διάρκεια των τριών ετών που εργαζόταν ως υπάλληλός της, ήταν υπομονετικός και στοργικός, ενώ άλλαζε συχνά τις πάνες των ηλικιωμένων που διέμεναν στον ξενώνα. Το προσωπικό του ξενώνα τον φώναζε «Σάγκι», ένα παρατσούκλι το οποίο, σύμφωνα με τη Γουέισμπαρθ, ανταποκρινόταν στη στοργή του. Η πρώην συνάδελφος του Αγκίρε, Σερλίν Μίλε, η οποία εργαζόταν επίσης στον ξενώνα Woodland Park, σημείωσε πως όταν ο Αγκίρε μετέφερε τους ενοίκους του ξενώνα με το αυτοκίνητο, συχνά επέλεγε διαφορετικούς δρόμους έτσι ώστε να μπορούν να βλέπουν διάφορα τοπία παρά μόνο τον αυτοκινητόδρομο. Τον Οκτώβριο του 2012, ο Αγκίρε άρχισε να εργάζεται ως φύλακας στην εταιρία ιδιωτικής ασφάλειας AVL. Μέσω της AVL, εργάστηκε στην Αγορά Vallarta στο Παλμντέιλ, Καλιφόρνια. Ο Αγκίρε γνώρισε την Περλ Φερνάντεζ περίπου ενάμιση με δύο χρόνια πριν οι δυο τους πάρουν την επιμέλεια του Γκέιμπριελ Φερνάντεζ. Το ύψος του Αγκίρε ήταν περίπου 1,88 μ..

Ο Αγκίρε κατηγορήθηκε για δολοφονία πρώτου βαθμού με ειδική περίπτωση βασανιστηρίων για τη δολοφονία του Γκέιμπριελ Φερνάντεζ. Ο ίδιος δήλωσε αθώος, ωστόσο οι ένορκοι την έκριναν ένοχο και συνέστησαν να καταδικαστεί σε θάνατο, ποινή η οποία έγινε αποδεκτή από τον Δικαστή του Ανώτατου Δικαστηρίου Τζορτζ Γκ. Λόμελι. Εισήχθη στις Κρατικές Φυλακές Σαν Κουέντιν στις 13 Ιουνίου 2018, όπου αναμένει την εκτέλεσή του. Ωστόσο, η εκτέλεσή του δεν έχει ακόμα καθοριστεί σύμφωνα με το δικαιοστάσιο έκδοσης της θανατικής ποινής από τον κυβερνήτη της Καλιφόρνια, Γκάβιν Νιούσομ.

Νομικές διαδικασίες
-------------------

Η Περλ Φερνάντεζ και ο Ισάουρο Αγκίρε συνελήφθησαν στις 23 Μαΐου 2013. Η Φερνάντεζ συνελήφθη με την κατηγορία του κακουργήματος έκθεσης παιδιών σε κίνδυνο, ενώ ο Αγκίρε με την κατηγορία της απόπειρας δολοφονίας. Ωστόσο, όταν ο Γκέιμπριελ Φερνάντεζ απεβίωσε, τόσο η Φερνάντεζ όσο και ο Αγκίρε κατηγορήθηκαν για δολοφονία πρώτου βαθμού με ειδική περίπτωση βασανιστηρίων και οι εισαγγελείς επεδίωξαν τη θανατική ποινή.

Στις 15 Φεβρουαρίου 2018, η Φερνάντεζ δήλωσε ένοχη για τις κατηγορίες που της απαγγέλθηκαν ως μέρος συμφωνίας που έκανε για να αποφύγει τη θανατική ποινή, και καταδικάστηκε σε ισόβια κάθειρξη χωρίς δυνατότητα αναστολής. Στο δικαστήριο δήλωσε: «Θέλω να πω πως λυπάμαι για ό,τι έγινε. Εύχομαι ο Γκέιμπριελ να ήταν ζωντανός. Κάθε μέρα εύχομαι να έκανα καλύτερες επιλογές. Συγγνώμη στα παιδιά μου και θέλω να γνωρίζουν πως τα αγαπώ».

### Δίκη του Ισάουρο Αγκίρε

Ο Ισάουρο Αγκίρε δήλωσε αθώος για τις κατηγορίες δολοφονίας πρώτου βαθμού με ειδική περίπτωση βασανιστηρίων και έτσι, η υπόθεση παραπέμφθηκε σε δίκη από τον Αναπληρωτή Εισαγγελέα Τζον Χατάμι και τον Αναπληρωτή Εισαγγελέα Σκοτ Γιανγκ.

Τον Σεπτέμβριο του 2017, ξεκίνησε η επιλογή των ενόρκων για την υπόθεση. Δόθηκαν ερωτηματολόγια στους υποψήφιους ενόρκους και ενημερώθηκαν πως η δίκη θα διαρκούσε τουλάχιστον έξι εβδομάδες. Επιπρόσθετα, ενημερώθηκαν πως η δίκη εμπεριείχε «εκτεταμένα εσωτερικά και εξωτερικά τραύματα» του θύματος. Η τελική σύνθεση των ενόρκων ήταν εφτά γυναίκες και πέντε άντρες.

Όταν η δίκη ξεκίνησε, οι ένορκοι έμαθαν λεπτομέρειες για την εκτεταμένη κακοποίηση που δεχόταν ο Γκέιμπριελ Φερνάντεζ τους μήνες πριν τον θανάσιμο ξυλοδαρμό του. Ο κατήγορος Τζον Χατάμι αποκάλεσε τον Αγκίρε «απόλυτο κακό» και υποστήριξε πως του άξιζε η θανατική ποινή παρά το ότι «[η θανατική ποινή] δεν συγκρινόταν ούτε στο ελάχιστο με αυτά που έκανε στον Γκέιμπριελ».

Ο δικηγόρος υπεράσπισης Τζον Άλαν ισχυρίστηκε πως ο Αγκίρε θεωρείτο «ευγενικός» και «συμπονετικός» κατά την περίοδο που δούλευε στον ξενώνα φιλοξενίας συνταξιούχων και πως δεν είχε διαπράξει ποτέ κάποιο έγκλημα πριν γνωρίσει την Περλ Φερνάντεζ.

Η σύσκεψη των ενόρκων ξεκίνησε στις 14 Νοεμβρίου 2017 και κατέληξαν σε απόφαση το επόμενο απόγευμα, κρίνοντας τον Αγκίρε ένοχο για δολοφονία πρώτου βαθμού με ειδική περίπτωση βασανιστηρίων. Στις 11 Δεκεμβρίου 2017, ξεκίνησε η σύσκεψη των ενόρκων για τη φάση της καταδίκης και την επόμενη μέρα έφτασαν σε αδιέξοδο. Ωστόσο, στις 13 Δεκεμβρίου αποφάσισαν να συστήσουν τη θανατική ποινή, ποινή η οποία έγινε αποδεκτή από τον Δικαστή Τζορτζ Γκ. Λομέλι.

Διαμάχη κυβερνητικής αντίδρασης
-------------------------------

Τους μήνες που προηγήθηκαν τον θάνατό του, ο Φερνάντεζ έδειξε τους τραυματισμούς του ή ανέφερε την κακοποίηση που δεχόταν σε έναν φύλακα, σε μέλη της οικογένειας και στη δασκάλα του, κάτι το οποίο οδήγησε σε αρκετά τηλεφωνήματα στις κοινωνικές υπηρεσίες, χωρίς όμως αποτέλεσμα. Όταν δέχθηκε χτυπήματα από τη μητέρα του με το μεταλλικό μέρος της ζώνης, ρώτησε τη δασκάλα του, Τζένιφερ Γκαρσία, αν είναι «φυσιολογικό να αιμορραγείς». Ως απάντηση, η Γκαρσία κάλεσε τις κοινωνικές υπηρεσίες αναφέροντας το περιστατικό. Αργότερα, δέχθηκε τηλεφώνημα από την κοινωνικό λειτουργό Στέφανι Ροντρίγκεζ, η οποία την ενημέρωσε πως είχε αναλάβει εκείνη την υπόθεση. Μια άλλη μέρα, ο Φερνάντεζ πήγε στο σχολείο με φουσκωμένο χείλος και τούφες από τα μαλλιά του να λείπουν. Όταν η Γκαρσία τον ρώτησε σχετικά με αυτό, ο Φερνάντεζ της είπε πως η μητέρα του τον είχε γρονθοκοπήσει στο στόμα. Έπειτα από συνομιλία που είχε με τον διευθυντή του σχολείου, η Γκαρσία κάλεσε τη Ροντρίγκεζ ενημερώνοντάς την για τα πρόσφατα σημάδια κακοποίησης, κάτι το οποίο έκανε ξανά, όταν ο Φερνάντεζ της ανέφερε πως η μητέρα του τον είχε πυροβολήσει στο πρόσωπο με ένα αεροβόλο όπλο. Μετέπειτα, αφού ο Φερνάνεζ απουσίασε από το σχολείο για δεκατρείς μέρες και επέστρεψε, η Γκαρσία πρόσεξε πως η κατάστασή του είχε χειροτερέψει. Επιχείρησε να καλέσει τη Ροντρίγκεζ, αλλά δεν έλαβε ποτέ ανταπόκριση σε αυτή της την προσπάθεια. Η θεία του Φερνάντεζ, Ελίζαμπεθ Καράνζα, και ο σύζυγός της, κάλεσαν τις κοινωνικές υπηρεσίες τρεις φορές, ενώ μίλησαν και με τον σερίφη άλλες δύο σχετικά με την ανησυχία τους για την ευημερία του Φερνάντεζ. Είκοσι-εννέα μέρες πριν τον θάνατο του Φερνάντεζ, ο Αρτούρο Μιράντα Μαρτίνεζ, ένας φύλακας στο Γραφείο Ευημερίας της Κομητείας του Λος Άντζελες, παρατήρησε εκτεταμένους τραυματισμούς στο σώμα του Φερνάντεζ, κάτι το οποίο τον ώθησε να καλέσει την αστυνομία και να το αναφέρει στον σερίφη, ρισκάροντας να χάσει τη δουλειά του. Συνολικά, από το 2003 μέχρι το 2012, κατατέθηκαν εξήντα παράπονα εναντίον της Περλ Φερνάντεζ και του Αγκίρε στο Τμήμα Παιδικών και Οικογενειακών Υπηρεσιών της Κομητείας του Λος Άντζελες.

Δύο κοινωνικοί λειτουργοί, οι Στέφανι Ροντρίγκεζ και Πατρίσια Κλέμεντ, καθώς και οι δύο προϊστάμενοί τους, Κέβιν Μπομ και Γκρέκορι Μέριτ από το Τμήμα Παιδικών και Οικογενειακών Υπηρεσιών της Κομητείας του Λος Άντζελες, απολύθηκαν και κατηγορήθηκαν για παιδική κακοποίηση και παραποίηση δημόσιων αρχείων. Οι πρωτοφανείς αυτές κατηγορίες είχαν σημαντικές συνέπειες, συμπεριλαμβανομένου και της φυλάκισης έως έντεκα έτη. Ωστόσο, αυτές οι κατηγορίες τελικά απορρίφθηκαν από το 2ο Περιφερειακό Εφετείο της Καλιφόρνια λόγω έλλειψης πιθανής αιτίας. Τον Ιανουάριο του 2020, οι εισαγγελείς προσπάθησαν να πάρουν μία νεά ακρόαση για την υπόθεση, αλλά τελικά αποφάσισαν να αποσύρουν τις κατηγορίες. Επιπρόσθετα, εννέα βοηθοί Σερίφη τιμωρήθηκαν από το πειθαρχικό συμβούλιο, επειδή δε διερεύνησαν σωστά τους ισχυρισμούς κακοποίησης.

Απεικόνιση στα μέσα
-------------------

### *The Trials of Gabriel Fernandez*

Αφίσα προώθησης ντοκιμαντέρ
Το ***The Trials of Gabriel Fernandez*** (ελεύθερη μετάφραση: *Οι Δίκες του Γκέιμπριελ Φερνάντεζ*) είναι αμερικανικό ντοκιμαντέρ παραγωγής 2020, το οποίο ακολουθεί τα γεγονότα της δολοφονίας και κακοποίησης του οκτάχρονου Γκέιμπριελ Φερνάντεζ. Κυκλοφόρησε ως μίνι σειρά σε έξι μέρη από το Netflix στις 26 Φεβρουαρίου 2020. Τη σκηνοθεσία ανέλαβε ο σκηνοθέτης ντοκιμαντέρ Μπράιαν Ναπενμπέργκερ, ενώ το ντοκιμαντέρ ήταν συμπαραγωγή της δικής του εταιρίας παραγωγής, Luminant Media, και της Common Sense Media.

Το ντοκιμαντέρ περιέχει συνεντεύξεις με δημοσιογράφους της εφημερίδας *Los Angeles Times*, τους δικηγόρους Τζον Χατάμι και Σκοτ Άντριου Γιανγκ, την Εισαγγελέα της Κομητείας του Λος Άντζελες, Τζάκι Λέισι, και άλλους. Ο Ναπενμπέργκερ δήλωσε πως, κατά τη διάρκεια των δύο ετών της παραγωγής, οι παραγωγοί διατηρούσαν έναν ψυχολόγο σε εφημερία λόγω της ενοχλητικής φύσης του περιεχομένου.

Το *The Trials of Gabriel Fernandez* έλαβε θετικές κριτικές από τους κριτικούς. Στη σελίδα συλλογής κριτικών Rotten Tomatoes, συγκεντρώνει ποσοστό αποδοχής 80% βασισμένο σε 10 κριτικές. Στο τμήμα ομοφωνίας αναφέρεται πως «[Το *The Trials of Gabriel Fernandez*] είναι σπαρακτικό, αν και πολύ συγκλονιστικό μερικές στιγμές για το δικό του καλό, εκθέτοντας ένα πολύ σπασμένο σύστημα». Στη σελίδα συλλογής κριτικών Metacritic, το ποσοστό που συγκεντρώνει είναι 75/100 βασισμένο σε 5 κριτικές, με την ένδειξη «γενικά ευνοϊκές κριτικές». Ο Τζόελ Κέλερ, γράφοντας για την ιστοσελίδα *Decider*, αναφέρει πως το ντοκιμαντέρ είναι ένα ντοκιμαντέρ που «πρέπει να δεις».

Παραπομπές
----------

1. 1 2  Mahita Gajanan (26 Φεβρουαρίου 2020). «The Story Behind Netflix's Documentary Series 'The Trials of Gabriel Fernandez'». *Time*. Ανακτήθηκε στις 20 Δεκεμβρίου 2020.
2. 1 2 3  Beatrice Verhoeven (9 Απριλίου 2020). «'Trials of Gabriel Fernandez': 9 Most Shocking Details About the Murder at Heart of Netflix Documentary». *TheWrap*. Ανακτήθηκε στις 20 Δεκεμβρίου 2020.
3. 1 2 3  Greg Hanlon· Christine Pelisek (28 Φεβρουαρίου 2020). «Everything to Know About Gabriel Fernandez's Tragic Abuse Case Examined in Netflix Docuseries». PEOPLE. Ανακτήθηκε στις 20 Δεκεμβρίου 2020.
4. ↑  Mitchell, Molli (25 Μαρτίου 2020). «Gabriel Fernandez: Who is Michael Lemos Carranza? What happened to him?». *Express.co.uk*. Ανακτήθηκε στις 21 Δεκεμβρίου 2020.
5. ↑  Samuel Spencer (28 Φεβρουαρίου 2020). «What happened to Gabriel Fernandez's grandparents?». *Newsweek*. Ανακτήθηκε στις 21 Δεκεμβρίου 2020.
6. 1 2  Shuvrajit Das Biswas (26 Φεβρουαρίου 2020). «Where is Pearl Fernandez Now? Gabriel Fernandez's Mother Today». *The Cinemaholic*. Ανακτήθηκε στις 21 Δεκεμβρίου 2020.
7. 1 2 3  Caroline Warnock (26 Φεβρουαρίου 2020). «Pearl Fernandez, Gabriel Fernandez's Mother: 5 Fast Facts». *Heavy.com*. Ανακτήθηκε στις 21 Δεκεμβρίου 2020.
8. ↑  «What Happened To Pearl Fernandez? An Update On What's Happened To Gabriel Fernandez's Mom Since The Documentary». *YourTango*. 6 Μαρτίου 2020. Ανακτήθηκε στις 21 Δεκεμβρίου 2020.
9. ↑  «Inmate Information». *CDCR*. Ανακτήθηκε στις 19 Μαρτίου 2020.
10. ↑  Caroline John (28 Φεβρουαρίου 2020). «Isauro Aguirre Wiki: Facts about Pearl Fernandez's Boyfriend Who Abused Gabriel Fernandez». Earn The Necklace. Ανακτήθηκε στις 21 Δεκεμβρίου 2020.
11. ↑  Warnock, Caroline (26 Φεβρουαρίου 2020). «Isauro Aguirre, Gabriel Fernandez's Murderer: 5 Fast Facts». *Heavy.com*. Ανακτήθηκε στις 21 Δεκεμβρίου 2020.
12. 1 2  Gina Tron (26 Φεβρουαρίου 2020). «Who Is Isauro Aguirre, The Man Who Murdered 8-Year-Old Gabriel Fernandez?». Oxygen Official Site. Ανακτήθηκε στις 21 Δεκεμβρίου 2020.
13. ↑  «Inmate Information». *CDCR*. Ανακτήθηκε στις 19 Μαρτίου 2020.
14. ↑  Samuel Spencer (2 Μαρτίου 2020). «Which prisons are the killers of Gabriel Fernandez in?». *Newsweek*. Ανακτήθηκε στις 21 Δεκεμβρίου 2020.
15. 1 2  Samuel Spencer (27 Φεβρουαρίου 2020). «Where is 'The Trials of Gabriel Fernandez' killer Isauro Aguirre now?». *Newsweek*. Ανακτήθηκε στις 21 Δεκεμβρίου 2020.
16. ↑  «Gabriel Fernandez's mother sentenced to life in prison, boyfriend gets death penalty in Palmdale boy's torture-beating murder». *Daily News*. 7 Ιουνίου 2018. Ανακτήθηκε στις 21 Δεκεμβρίου 2020.
17. 1 2 3  «Jury Recommends Death Sentence for Isauro Aguirre for Murder of 8-Year-Old Gabriel Fernandez». *KTLA*. 13 Δεκεμβρίου 2017. Ανακτήθηκε στις 19 Μαρτίου 2020.
18. ↑  «Jury selection begins in trial over local boy's death». *ourweekly.com*. 28 Σεπτεμβρίου 2017. Ανακτήθηκε στις 21 Δεκεμβρίου 2020.
19. ↑  «Mother's boyfriend found guilty in systematic torture, murder of 8-year-old boy». *WXMI*. 16 Νοεμβρίου 2017. Ανακτήθηκε στις 21 Δεκεμβρίου 2020.
20. ↑  Nied, Jennifer (18 Μαρτίου 2020). «Gabriel Fernandez's Social Workers Have Another Court Date Coming Up». *Women's Health*. Ανακτήθηκε στις 22 Δεκεμβρίου 2020.
21. ↑  Richard Winton; Cindy Chang (2017-01-01). «L.A. sheriff’s deputies disciplined after horrific torture death of 8-year-old boy». *L.A. Times*.. Ανακτήθηκε στις 2020-12-22.
22. ↑  Yvonne Villarreal· Matt Brennan (26 Φεβρουαρίου 2020). «Netflix's 'The Trials of Gabriel Fernandez' as it unfolded: Read our coverage». *Los Angeles Times*. Ανακτήθηκε στις 22 Δεκεμβρίου 2020.
23. ↑  Lowry, Brian (26 Φεβρουαρίου 2020). «'The Trials of Gabriel Fernandez' examines how the system failed a murdered boy». *CNN*. Ανακτήθηκε στις 22 Δεκεμβρίου 2020.
24. ↑  Rosy Cordero (27 Φεβρουαρίου 2020). «The Trials of Gabriel Fernandez director explains why the documentary had to be a difficult watch». *www.yahoo.com*. Ανακτήθηκε στις 22 Δεκεμβρίου 2020.
25. ↑  Ashlie D. Stevens (26 Φεβρουαρίου 2020). «How the fallout from Gabriel Fernandez's harrowing murder inspired Netflix's must-watch docuseries». *Salon*. Ανακτήθηκε στις 22 Δεκεμβρίου 2020.
26. ↑  John Paul King (25 Φεβρουαρίου 2020). «Netflix revisits 'The Trials of Gabriel Fernandez' in harrowing but essential docuseries». *Los Angeles Blade: America's LGBT News Source*. Ανακτήθηκε στις 22 Δεκεμβρίου 2020.
27. ↑  Beatrice Verhoeven (28 Φεβρουαρίου 2020). «'Trials of Gabriel Fernandez' Director: Production Had Therapist on Call». *TheWrap*. Ανακτήθηκε στις 22 Δεκεμβρίου 2020.
28. ↑  «The Trials of Gabriel Fernandez: Miniseries». Αρχειοθετήθηκε από το πρωτότυπο στις 20 Αυγούστου 2020. Ανακτήθηκε στις 22 Δεκεμβρίου 2020.
29. ↑  «The Trials of Gabriel Fernandez». Ανακτήθηκε στις 22 Δεκεμβρίου 2020.
30. ↑  Joel Keller (26 Φεβρουαρίου 2020). «Stream It Or Skip It: 'The Trials Of Gabriel Fernandez', A Harrowing Netflix Docuseries About A Murdered Boy And The System That Failed To Save Him». *Decider*. Ανακτήθηκε στις 22 Δεκεμβρίου 2020.